Krajevna skupnost

Leskovec pri Krškem

**ZAPISNIK**

**4. redne seje sveta KS Leskovec pri Krškem,**

ki je bila v četrtek, 20. junija 2019 ob 19.30 uri v sejni sobi GD v Leskovcu

Predlagani dnevni red:

1. Ugotovitev sklepčnosti in sprejem dnevnega reda;
2. Potrditev zapisnika 3. redne in 3., 4. in 5. korespondenčne seje;
3. Poročilo o izvedbi prireditev ob prazniku KS;
4. Poročilo o realizaciji plana KS 2019;
5. Opredelitev ciljev KS za čas do leta 2022;
6. Zemljiško pravne zadeve;
7. Pobude, predlogi in vprašanja;

Prisotni so bili: pred. Jože Olovec, Rudolf Vrščaj, Stanislav Arh, Alojz Kerin, Tatjana Kerin, Jaka Bogovič, Jože Radkovič, Anton Mlakar, Ivan Kranjčevič

Odsotni so bili: Aleš Ulčnik, Dejan Sevšek in Gregor Lekše

**Ad. 1**

**Ugotovitev sklepčnosti in sprejem dnevnega reda**

Predsednik sveta KS Leskovec pri Krškem je ugotovil, da je seja sklepčna, prisotnih je 9 svetnikov od 12-ih.

Po ugotovljeni sklepčnosti in sprejetju dnevnega reda je predsednik začel z vodenjem seje.

**Ad. 2**

**Potrditev zapisnika 3. redne in 3., 4. in 5. korespondenčne seje**

Predsednik je svetnike pozval, da podajo pripombe in dopolnitve na zapisnik 3. redne in 3., 4. in 5. korespondenčne seje. Svetniki na zapisnik niso imeli pripomb.

Predsednik sveta je zapisnik podal na glasovanje in predlagal naslednji sklep:

**Sklep 2/1**

**Zapisnik 3. redne in 3., 4. in 5. korespondenčne seje se sprejme v predlagani obliki.**

Prisotnih 9 svetnikov.

Glasovanje:

ZA: 9, PROTI: 0, NI GLASOVALO: 0

Predlagani sklep je bil soglasno sprejet.

**Ad. 3**

**Poročilo o izvedbi prireditev ob prazniku KS**

Predsednik je podal poročilo o izvedbi prireditev ob krajevnem prazniku, ki so zvrstile v času od 22. maja do 9. junija 2019. Vse načrtovane prireditve so bile tudi izvedene v okviru pričakovanj. Obisk na vseh prireditvah je bil tudi v okvirih pričakovanj, razen na slavnostni seji, kjer je bil manjši in na 5. Leskovški golažijadi, kjer pa je bil obisk večji od običajnega, kar tudi velja za udeležbo tekmovalnih ekip, na osnovi česar lahko sklepamo, da se je prireditev nekako prijela. Potrebno se bo za v prihodnje odločiti ali gremo v širino s prireditvami ali pa zmanjšamo število prireditev ob prazniku in te prireditve organiziramo na višjem in širšem nivoju. Kar se tiče samih stroškov so tudi v okviru načrtovanih.

**Ad. 4**

**Poročilo o realizaciji plana KS 2019**

Podano je bilo stanje na posameznih načrtovanih posegih v okviru plana sveta KS, in sicer:

* Igrišče v Žadovinku: pripravljeno za izvedbo plošče pod uto, pridobljena ponudba od Sintič Martin s.p., dogovorjeni rok izvedbe junij 2019
* Igrišče v Gaju: izvedena kleparska dela (žlebovi in odtoki), stroški cca za 150 € manjši od načrtovanih v planu
* Igrišče v Kobilah: vsa zastavljena dela so dokončana, nabavljene mreže za gole, kakor tudi lovilne mreže, prav tako pa so izdelana tudi kovinska vrata za zbiralnik vode v neposredni bližini ter izveden navoz gramoza za dostop na cesto. Podana ideja za razširitev obstoječega nadstreška.
* Avtobusno postajališče Ivandol: je v celoti obnovljeno, urejena tudi okolica ter dodatna zaščita proti zdrsu zemljine.
* Pešpot v Vejerju: je v celoti urejena, porušena stara vojašnica, izgrajen plato ter odvodnjavanje vključno z navozom potrebne zemljine ter čiščenjem, prav tako pa je odstranjeno cca 80 betonskih stebrov in nameščena bodeča žica. Rušenje stare vojašnice, izgradnja platoja in odstranjevanje betonskih stebrov je potekalo v režiji slovenske vojske.
* Spletna stran: izdelava je v zaključni fazi, potrebno je še nekaj popravkov in dodati nekaj slik naselij krajevne skupnosti.
* Igrišče v Selcah: izveden navoz zemljine za dvig nivoja bodočega igrišča (Kostak).
* Košnje in obsekavanje: izvedli smo do sedaj tri košnje (načrtovanih 8) igrišč, izvedena je košnja struge potoka v Veliki vasi, urejanje žive meje v Veliki vasi ter zelenja pri vodnjaku v Leskovcu, prav tako pa je tudi izvedena košnja pešpoti v Vejerju. V ponedeljek 24. 6. se bo izvedla košnja bankin in obsekavanja vejevja ob cestah JP2.
* Preostala dela: pridobljene so ponudbe in izbran je izvajalec del za naslednja dela, in sicer Pešpot Ulce, odvodnjavanje v Selcah, sanacija ovinka v Kobilah, modernizacija ceste v Nemški gori in obnovitev bankine v Žadovinku. Operativni sestanek z izvajalcem del za sestavo terminskega plana bo še v tem tednu.

**Ad. 5**

**Opredelitev ciljev KS za čas do leta 2022**

Predsednik je podal seznam tako imenovanih odprtih zadev na prostoru Krajevne skupnosti Leskovec, in sicer:

* Pločnik v Veliki vasi na odcepu za M. Podlog
* Javna razsvetljava v Veliki vasi na odcepu za M. Podlog
* Zadrževalnik vode kot protipoplavna zaščita naselij (Tičnica)
* Modernizacija cestne povezave Leskovec-Velika vas
* Kolesarska povezava Velika vas-Leskovec-Krško
* Rekonstrukcija vozišča, kanalizacije in vodovodne napeljave v Venišah (Bizjak)
* Modernizacija makadamskega vozišča na relaciji Gmajna-Zajčki
* Sanacija zajetja pitne vode Beli breg
* Modernizacija vozišča in podzemne infrastrukture v ulici A. Salmičeve II. faza
* Rekonstrukcija (tudi razširitev) vozišča in vodovodne napeljave v Sejmiški
* Modernizacija in razširitev vozišča na relaciji Leskovec-Selce
* Modernizacija, razširitev vozišča in izgradnja pločnika v Grebenčevi ulici
* Izgradnja javne razsvetljave v Grebenčevi
* Izgradnja javne razsvetljave na Lokah
* Izgradnja javne razsvetljave v ulici S. Žagarja
* Izgradnja čistilne naprave za naselje Selce
* Prostor za ureditev Etnološke zbirke
* Odkup zemljišča v neposredni bližini Gasilskega doma v Leskovcu
* Odkup zemljišča v središču naselja za potrebe razširitve vozišča, izgradnje pločnika, avtobusnega postajališča izven vozišča s čakalnico in kolesarnico ter peš povezave
* Izgradnja večnamenskega prireditvenega objekta na lokaciji pri gasilskem domu
* Zazidljivo stanovanjsko območje Črnile
* Grad Šrajbarski turn

Predsednik je prisotne pozval, da do naslednje seje oziroma čimprej podajo dodatne predloge k podanemu seznamu ter predlagal, da na naslednji redni seji sprejmemo sklep o zastavljenih ciljih oziroma prioritetah.

**Ad. 6**

**Zemljiško pravne zadeve**

Iz občine smo prejeli dopis, kjer nas obveščajo, da rešujejo vlogo Strgar Martine, Cesta ob Gaju 17, Leskovec pri Krškem, za odkup javnega dobra parc.št. 1242/35 k.o. Leskovec oziroma za menjavo za nepremičnine parc.št. 227/1, parc.št. 64/4 in parc.št. 203/1 k.o. Leskovec, ki v naravi predstavlja cestno telo Leskovec – Velika vas.

Glede na to, da želi stranka pridobiti nepremičnino, ki ima status javnega dobra, ki ni v pravnem prometu, prosijo za izdajo soglasja k ukinitvi javnega dobra na predmetni nepremičnini in odtujitvi nepremičnine oziroma menjavi.

Svetniki za izdajo soglasja k ukinitvi in odtujitvi javnega dobra, zadeva Strgar, niso imeli pripomb. Zato je predsednik točko podal na glasovanje.

**Sklep 6/1**

**Svet KS Leskovec pri Krškem sprejme sklep o izdaji soglasja k ukinitvi in odtujitvi javnega dobra v zadevi Strgar.**

Prisotnih 9 svetnikov.

Glasovanje:

ZA: 9, PROTI: 0, NI GLASOVALO: 0

Predlagani sklep je bil soglasno sprejet.

**Ad. 7**

**Pobude in predlogi in vprašanja**

* Svetnik Jože Radkovič je podal pobudo oziroma mnenje, da se zemljišče v Venišah na parc.št 1242/44 k.o. Leskovec, ki v naravi predstavlja javno dobro (!) ne proda morebitnemu interesentu, ampak se ohrani kot možnost za širitev vozišča na nepreglednem ovinku v prihodnje.

**Sklep 7/1**

**Svet KS Leskovec pri Krškem sprejme sklep, da se zemljišče v Venišah na parc.št. 1242/44 k.o. Leskovec, ki v naravi predstavlja javno dobro ne proda morebitnemu interesentu, ampak se ohrani kot možnost za širitev vozišča na nepreglednem ovinku v prihodnje.**

Prisotnih 10 svetnikov.

Glasovanje:

ZA: 10, PROTI: 0, NI GLASOVALO: 0

Predlagani sklep je bil soglasno sprejet.

Predsednik se je zahvalil svetnikom za sodelovanje ter končal sejo.

Seja je bila končana ob 21.15 uri.

Zapisala:

Aleksandra Brodnik

Strokovna sodelavka VII/1 za KS

Predsednik sveta KS Leskovec pri Krškem

Olovec Jože

Leskovec pri Krškem, 21. 6. 2019